Пщэрылъхэмрэ къалэнхэмрэ
КъБКъУ-м и лэжьакIуэхэм я Iэзагъым щыхагъахъуэ институтым (ИПК и ПП) иджыблагъэ къыщызэIуахащ «Кураторым и школ» курсхэр. Университетым и пресс-IэнатIэм и лэжьакIуэ Солгаловэ Наталье хъыбар къызэрыдигъэщIамкIэ, абыхэм къызэщIаубыдэнущ лекцэ купщIафIэхэмрэ семинар щхьэпэхэмрэ. Ахэр хуэунэтIащ студент гупхэм я унэтIакIуэхэм я психолого-педагогикэ зэхэщIыкIымрэ методикэ Iэзагъымрэ хэгъэхъуэным.
ИПК и ПП-м педагогикэмрэ андрагогикэмкIэ и кафедрэм и унафэщI, КъБР-м щIыхь зиIэ и егъэджакIуэ Золотарёвэ Иринэ зэрыжиIамкIэ, нэхъыбэу зыдэлэжьэнур езанэ курсхэм я кураторхэращ. Сыхьэт 38-рэ хъу программэр IыхьитIу зэщхьэщыхащ: теориерэ практикэу.
— Кураторхэм ядедгъэкIуэкIыну лэжьыгъэхэр абыхэм сэбэп яхуэхъунущ езанэ курсым щIэтIысхьа ныбжьыщIэхэр университет гъащIэм нэхъ тыншу есэнымкIэ, абы хэлъ щхьэхуэныгъэхэм щыгъуазэ щIынымкIэ, — пищащ Золотарёвэм. — Дэтхэнэ унэтIакIуэми къыхих хъунущ езым нэхъыфIу къилъытэ Iуэху зехьэкIэр, и нэIэм щIэт ныбжьыщIэхэм яхэлъ жыджэрагъымрэ зэхэщIыкIымрэ елъытауэ.
Курсхэр щаублэм абы кърихьэлIа- хэм фIэхъус псалъэкIэ захуигъэзащ КъБКъУ-м гъэсэныгъэ лэжьыгъэмрэ социальнэ IуэхухэмкIэ и проректор Къумыкъу Iэуес. Абы и къэпсэлъэныгъэм къыхигъэщащ кураторым и лэжьыгъэм дяпэкIэ гулъытэ хэха зэрыхуащIынур, абыхэм я зэфIэкIым хагъэхъуэнымкIэ иджырей курсхэм мыхьэнэшхуэ зэраIэр.
Езанэ курсым щIэтIысхьэну студентхэм я пашэу щытыну егъэджакIуэхэм псалъэ гуапэкIэ захуигъэзащ ИПК и ПП-м и унафэщI Анаев Марати. Абы кураторхэр къыхуриджащ я пщэрылъ къалэнхэм набдзэгубдзаплъэу хущытыну, упщIэ гуэр яIэ хъумэ, институтым и IэщIагъэлIхэм ечэнджэщыну.
Еджэныгъэхэр зэфIэкIа нэужь, абы хэтахэм иратынущ гупхэм уазэрыдэлажьэ хъуну методикэ чэнджэщхэр зэрыт тхылъхэр. Апхуэдэуи кураторхэм иратынущ апхуэдэ курсхэр къызэраухам щы-хьэт техъуэ сертификатхэр.
ЖЫЛАСЭ Маритэ.
